Den 3. september møder 14 nordjyder op nær Nols Sø i Saltum. Ti døgn senere er der kun tre tilbage. Den ene af dem går hjem med en komplet rejse til Afrikas højeste bjerg, Kilimanjaro. Undervejs hører de formuleringen ”og det skal foregå i højt tempo” et utal af gange fra chefinstruktøren, der skal sikre, at alle bliver udfordret og får nye færdigheder med hjem. De fjorten deltagere er udvalgt blandt et stort ansøgerfelt til at deltage i TV2 Nords serie Udfordringen, hvor helt almindelige nordjyder kan prøve kræfter med friluftsliv, outdoor og bushcraft. - Udfordringen er en konkurrence, som ligger et sted mellem kendte formater som ”Alene i Vildmarken” på DR og ”Korpset” på TV2. Deltagerne oplever at blive presset, men samtidig lærer de en masse om friluftsliv og outdoorteknikker. Vel at mærke uden at der står en jægersoldat og skriger dem ind i hovedet, forklarer programmets vært Robert Bedsted fra TV2 Nord. - Det nytter ikke noget, at man ikke kan tænde et bål Helt undgår deltagerne dog ikke at blive råbt af. Konkurrencen styres nemlig af Jon Lindberg, som mange husker fra første sæson af Alene i Vildmarken, hvor han vandt efter at have tilbragt 45 dage alene i den norske vildmark. Selvom Jon Lindberg er en sindig nordjyde, så er han også kompromisløs, når det kommer til løsningen af de opgaver, deltagerne udsættes for: - Hvis man skal klare sig i naturen, så nytter det altså ikke noget, at man ikke kan tænde et bål. Og hvis ikke man kan sine knob, falder ens shelter ned om ørerne på en. Jeg vil gerne se deltagerne gøre sig umage, lytte og lære og først og fremmest vise, at de vil det her, lyder det fra Jon Lindberg. Fra basecamp til finale Konkurrencen er bygget op af tre etaper. Først starter alle fjorten på den såkaldte basecamp, hvor de skal vise, at de behersker de mest grundlæggende teknikker. Herefter udvælger instruktørerne 10 deltagere, der alle går videre. Én efter én sorteres deltagerne fra, indtil der er tre tilbage, som går ind i konkurrencens sidste to finaledøgn. I finalen afgøres det, hvem der går hjem med den eftertragtede præmie - og hvem der bare går hjem. - Det har været nogle vanvittigt fede døgn Undervejs presses deltagerne både fysisk og psykisk, men der er også tid til at hygge sig sammen. - Det har været nogle vanvittigt fede døgn, hvor jeg overhovedet ikke har tænkt på min hverdag. Vi er kommet utroligt tæt på hinanden på meget kort tid, og jeg er helt sikker på, at vi kommer til at mødes igen, siger 29-årige Marlene Kjær fra Nørresundby, der er en af de fjorten deltagere. Hun bakkes op af Klaus Rogild på 46 år fra Aabybro: - Der har været fuld tryk på indlæringen undervejs, og vi er blevet udfordret både fysisk og mentalt. Det har været rigtigt fedt at være en del af det her forløb, siger han. Udfordringen har premiere den 3. januar på TV2 Nord Salto kl. 19.40 og løber over i alt ni afsnit, inden vinderen kåres. Du kan læse meget mere om serien og de fjorten deltagere lige her.

Referat:
Chefinstruktør Jon Lindberg skruer bissen på i TV2 Nords store friluftskonkurrence ”Udfordringen – Kampen om Kilimanjaro”, der har premiere 3. januar på TV2 Nord Salto.